2018/0197 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af forordningen om Den Europæiske Fond for Regionaludvikling og Samhørighedsfonden

1.Baggrund

Forslag til Europa-Parlamentet og Rådet (COM(2018) 372 final — 2018/0197 (COD)) fremsendt den: 29. maj 2018 Udtalelse afgivet af Det Europæiske Økonomiske og Sociale Udvalg den: 17. oktober 2018 Udtalelse afgivet af Regionsudvalget den: 5. december 2018 Europa-Parlamentets førstebehandlingsholdning vedtaget den: 26. marts 2019 Ændret forslag (COM(2020) 452 final — 2018/0197 (COD)) fremsendt den: 28. maj 2020 Det Europæiske Økonomiske og Sociale Udvalg er blevet hørt og har besluttet ikke at afgive udtalelse / Regionsudvalget er blevet hørt og har besluttet ikke at afgive udtalelse / Rådets førstebehandlingsholdning vedtaget den: 27. maj 2021

2.Formålet med Kommissionens forslag

Kommissionens forslag fastsætter de specifikke målsætninger og anvendelsesområdet for støtte fra Den Europæiske Fond for Regionaludvikling (EFRU) og Samhørighedsfonden med henblik på deres rolle i at nå den overordnede målsætning om at styrke Unionens økonomiske, sociale og territoriale samhørighed, som fastsat i traktaten om Den Europæiske Unions funktionsmåde.

3.Bemærkninger til Rådets holdning

Rådets holdning bibeholder — med enkelte undtagelser — forordningens struktur og fondenes kriterier for støtteberettigelse som defineret under de specifikke målsætninger samt støttens anvendelsesområde, som Kommissionen har foreslået.

De vigtigste ændringer vedrører:

·muligheden for at opfylde koncentrationskravene enten på nationalt eller regionalt plan (større fleksibilitet)

·begrænset lempelse af kravene til tematisk koncentration gennem følgende:

·sænkelse af de gældende koncentrationsgrænser for relativt mindre velhavende lande eller regioner (nemlig medlemsstater med en bruttonationalindkomst på højst 100 % af EU-gennemsnittet samt overgangsregioner og mindre udviklede regioner) omvendt er der for de mere udviklede regioner og lande fastsat et minimumskrav på 30 % for politikmålsætning 2 ("et grønnere Europa")

·henregning af miljø- og klimavenlige udgifter under Samhørighedsfonden til den tematiske koncentration

·fritagelse for koncentrationsreglerne for visse tildelinger til regionerne i den yderste periferi og tyndt befolkede områder

·overflytning af de specifikke målsætninger "mobilitet i byerne" og "digital konnektivitet" fra politikmålsætning 3 til henholdsvis politikmålsætning 2 og 1, som begge er omfattet af tematisk koncentration. Virkningen af en sådan overflytning afbødes, ved at det maksimalt tilladte bidrag fra disse sektorer begrænses til kravene om tematisk koncentration.

Med hensyn til de specifikke målsætninger er der sat større fokus på integration af tredjelandsstatsborgere, herunder migranter, samt investeringer i kultur og bæredygtig turisme.

Med hensyn til de områder, der ikke er omfattet af anvendelsesområdet for støtte, vedrører den vigtigste ændring støtteberettigelsen til investeringer vedrørende fossilt brændsel gennem en yderst begrænset støtteberettigelse for naturgasrelaterede investeringer på visse betingelser. Virkningen heraf afbødes af en restriktiv definition af støtteberettigede investeringer, et loft over de midler, der kan anvendes til at støtte sådanne investeringer (skal være under 1 % af den samlede tildeling fra EFRU og Samhørighedsfonden) samt tidsbegrænsninger. Der er desuden indført begrænsede undtagelser for de områder, der ellers ikke er omfattet, f.eks. med hensyn til målrettede investeringer i lufthavnsinfrastruktur og affaldshåndtering. Undtagelserne for investeringer i bredbånd og rullende materiel blev fjernet — for disse vil de tilsvarende betingelser i statsstøttereglerne fortsat finde anvendelse i deres helhed.

Der er indsat en henvisning til stabilitets- og vækstpagten. Kommissionens gennemførelsesbeføjelser, som kan udløses under ekstraordinære omstændigheder, er blevet begrænset.